Prijedlog PROVEDBENE ODLUKE VIJEĆA kojom se Republici Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost /* COM/2013/0585 final - 2013/0284 (NLE) */





OBRAZLOŽENJE 1. KONTEKST PRIJEDLOGA U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od te Direktive kako bi se pojednostavio postupak naplate poreza ili spriječili određeni oblici utaje ili izbjegavanja poreza. Dopisom evidentiranim pri Komisiji 13. ožujka 2013. Rumunjska je zatražila produženje odstupanja od članka 193. Direktive o PDV-u kako bi mogla primijeniti obrnutu naplatu na proizvode od građevnog drva i drva. U skladu s člankom 395. stavkom 2. Direktive o PDV-u Komisija je dopisom od 17. lipnja 2013. obavijestila druge države članice o zahtjevu Rumunjske. Dopisom od 18. lipnja 2013. Komisija je obavijestila Rumunjsku da ima sve informacije koje smatra potrebnima za razmatranje zahtjeva. Opći kontekst Općenito, člankom 193. Direktive o PDV-u određuje se da je porezni obveznik koji isporučuje robu ili usluge dužan plaćati porez na dodanu vrijednost (PDV). Godine 2009. rumunjska vlada zatražila je odstupanje u skladu s člankom 395. Direktive o PDV-u kako bi mogla primijeniti postupak obrnute naplate prema kojem porezni obveznik kojem se isporučuju roba ili usluge postaje odgovoran za plaćanje PDV-a u sljedećim situacijama: - isporuka robe ili pružanje usluga koje obavljaju porezni obveznici koji se nalaze u stečajnom postupku, ne uključujući trgovce na malo - isporuka proizvoda od drva koju obavljaju porezni obveznici - a posebno neposječenog građevnog drva, okruglog ili rascijepljenog radnog drva, drva za ogrjev, proizvoda od građevnog drva te drva s četvrtastim rubovima ili glodanog drva i neobrađenog drva, obrađenog ili poluprerađenog drva. Vijeće je odobrilo zahtjev i Rumunjskoj je odobrena primjena obrnute naplate na spomenute isporuke do 31. prosinca 2013. Rumunjska je sada zatražila produženje odstupanja u vezi s primjenom obrnute naplate na isporuke proizvoda od drva. No, Rumunjska nije zatražila produženje odstupanja u pogledu trgovačkih društava pod stečajem. Sektor šumarstva u Rumunjskoj sastoji se od velikog broja malih preprodavača i posrednika koje je poreznim tijelima vrlo teško kontrolirati. Isporuke često primaju veća, afirmirana trgovačka društva, koja je stoga jednostavnije kontrolirati. Ova vrsta sektora stoga je vrlo slična onima obuhvaćenima člankom 199. Direktive o PDV-u za koje se pokazalo da je obrnuta naplata učinkovit instrument koji nema negativnih učinaka na prijevaru u sektoru maloprodaje ili prijevaru u drugim državama članicama ili sektorima. S obzirom na informacije dobivene od rumunjske vlade, produženje odstupanja se čini opravdanim. Produženje bi trebalo biti ograničenog trajanja kako bi se moglo ocijeniti nastavljaju li uvjeti na kojima je zasnovano i dalje vrijediti. Stoga se predlaže da se zahtjev odobri do 31. prosinca 2016. i da rumunjska vlada treba predati izvješće koje će sadržavati i pregled učinkovitosti mjere i procjenu rizika od prijevare u drvnom sektoru ako se razmatra novi zahtjev za produženje nakon tog krajnjeg datuma. 2. REZULTATI SAVJETOVANJA SA ZAINTERESIRANIM STRANAMA I OCJENE UTJECAJA Savjetovanje sa zainteresiranim stranama Nije relevantno. Prikupljanje stručnih mišljenja i njihova uporaba Nije bilo potrebno obratiti se vanjskim stručnjacima. Procjena utjecaja Prijedlogom se predviđa nastavak primjene mjere kojoj je cilj sprječavanje utaje ili izbjegavanja plaćanja PDV-a i stoga ima potencijalan pozitivan gospodarski učinak. Odstupanje ima specifično i usko područje primjene i stoga će imati samo ograničen učinak. 3. PRAVNI ELEMENTI PRIJEDLOGA Sažetak predloženog djelovanja Odobrenje Rumunjskoj da može nastaviti primjenjivati mjeru odstupanja od Direktive 2006/112/EZ u pogledu primjene mehanizma obrnute naplate na isporuke proizvoda od drva. Pravna osnova Članak 395. Direktive o PDV-u 2006/112/EZ od 28. studenoga 2006. o zajedničkom sustavu poreza na dodanu vrijednost. Načelo supsidijarnosti Prijedlog je u isključivoj nadležnosti Unije. Načelo supsidijarnosti stoga se ne primjenjuje. Načelo proporcionalnosti Prijedlog je u skladu s načelom proporcionalnosti iz sljedećeg/sljedećih razloga: Ova se Odluka odnosi na odobrenje dano državi članici na njezin vlastiti zahtjev i ne predstavlja nikakvu obvezu. S obzirom na ograničeno područje primjene odstupanja, posebna je mjera proporcionalna cilju koji se želi postići. Izbor instrumenata Predloženi instrumenti: drugo. Druga sredstva ne bi bila primjerena zbog sljedećeg/sljedećih razloga: U skladu s člankom 395. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost, odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Odluka Vijeća jedini je prikladan instrument s obzirom na to da ona može biti upućena pojedinoj državi članici. 4. UTJECAJ NA PRORAČUN Prijedlog ne utječe na proračun Unije. 5. OSTALI ELEMENTI Prijedlog sadrži klauzulu o vremenskom ograničenju valjanosti. 2013/0284 (NLE) Prijedlog PROVEDBENE ODLUKE VIJEĆA kojom se Republici Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost, a posebno njezin članak 395. stavak 1., uzimajući u obzir prijedlog Europske komisije, budući da: (1) Dopisom evidentiranim u Komisiji 13. ožujka 2013. Rumunjska je zatražila odobrenje produženja posebne mjere odstupanja od članka 193. Direktive 2006/112/EZ u vezi s isporukama proizvoda od drva. (2) U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 17. lipnja 2013. obavijestila druge države članice o zahtjevu Rumunjske. Dopisom od 18. lipnja 2013. Komisija je obavijestila Rumunjsku da ima sve informacije koje smatra potrebnima za procjenu zahtjeva. (3) Člankom 193. Direktive 2006/112/EZ određuje se da je porezni obveznik koji obavlja isporuku robe ili usluga u pravilu dužan plaćati porez na dodanu vrijednost (PDV) poreznim tijelima. (4) Odlukom Vijeća 2010/583/EU od 27. rujna 2010. Rumunjskoj je odobrena primjena mjere odstupanja u skladu s člankom 395. Direktive 2006/112/EZ kako bi se primatelja odredilo kao osobu koja je odgovorna plaćati PDV na isporuke proizvoda od drva. (5) Prije ranijeg odobrenja primjene obrnute naplate na dostave drva Rumunjska je imala problema na tržištu građevnog drva zbog prirode tog tržišta i trgovačkih društava koja na njemu posluju. U tom sektoru postoji puno malih poduzetnika koja su rumunjska tijela uprave teško kontrolirala. Određenje primatelja kao osobe koja je odgovorna za plaćanje PDV-a je, prema rumunjskim tijelima uprave, spriječilo utaju i izbjegavanje plaćanja poreza u tom sektoru te ono ostaje i dalje opravdano. (6) Mjera je proporcionalna ciljevima koje se želi postići s obzirom na to da nije namijenjena za općenitu primjenu nego samo na vrlo specifične djelatnosti u sektoru koji izaziva znatne probleme zbog utaje i izbjegavanja plaćanja poreza. (7) Ta mjera, po mišljenju Komisije, ne bi trebala imati nikakvih negativnih učinaka na prijevaru na razini maloprodaje ili u drugim sektorima ili državama članicama. (8) Odobrenje bi trebalo biti vremenski ograničeno do 31. prosinca 2016. (9) Ako Rumunjska odluči zahtijevati daljnje produženje nakon 2016., trebat će Komisiji zajedno sa zahtjevom za produženje dostaviti izvješće najkasnije do 1. travnja 2016. Na temelju iskustva stečenog do tog datuma procjenit će se je li odstupanje i dalje opravdano. (10) Odstupanje nema negativnih učinaka na sredstva Unije koja potječu od poreza na dodanu vrijednost, DONIJELO JE OVU ODLUKU: Članak 1. Odstupajući od članka 193. Direktive 2006/112/EZ, Republici Rumunjskoj ovime se odobrava do 31. prosinca 2016. određivanje poreznog obveznika kojem se isporučuju roba ili usluge navedeni u članku 2. ove Odluke kao obveznika koji imaju obvezu plaćanja poreza. Članak 2. Odstupanje predviđeno u člankom 1. primjenjuje se na isporuke proizvoda od drva koje obavljaju porezni obveznici koje uključuju isporuke neposječenog građevnog drva, okruglog ili rascijepljenog radnog drva, drva za ogrjev, proizvoda od građevnog drva te drva s četvrtastim rubovima ili glodanog drva i neobrađenog drva, obrađenog ili poluprerađenog drva. Članak 3. Zahtjev za produženje mjere odobrene ovom Odlukom treba dostaviti Komisiji najkasnije 1. travnja 2016. zajedno s izvješćem koje treba sadržavati procjenu učinkovitosti te mjere i procjenu rizika od prijevare u sektoru drva. Članak 4. Ova je Odluka upućena Republici Rumunjskoj. Sastavljeno u Bruxellesu Za Vijeće Predsjednik